UTAJÄRVEN ALUESEURAKUNTA		PÖYTÄKIRJA
Johtokunta				II/27.2.2026



Kokousaika		Perjantai 27.2.2026 klo 17.30 -
Kokouspaikka		Seurakuntatalo, seurakuntasali
Läsnä		Mikko Estama, puheenjohtaja, aluekappalainen
		Asko Merilä, varapuheenjohtaja
Raimo Honkanen
Tarja Kinnunen
Seija Leskelä
Toivo Perttunen
Maija Liisa Väänänen
Muut läsnäolijat	Vesa Palokangas, kirkkoherra
		Kaisu Bäckman, hallintosihteeri
Jaana Karjalainen, siivooja-keittiötyöntekijä
Mirja Karjalainen, toimistosihteeri
Salla Karjalainen, nuorisotyönohjaaja
Heidi Laitinen, diakonissa
		Antti Nissinen, seurakuntamestari
		Anna-Mari Tuovinen, kanttori
Asiat		12–27 §:t


12 §
Kokouksen avaus
Laulettiin virsi 173. Puheenjohtaja avasi kokouksen klo 17.30.

13 §
Kokouksen laillisuus ja päätösvaltaisuus
Kirkkojärjestyksen mukaan (KJ 3:36 §) kirkkovaltuusto voi asettaa toimikaudekseen johtokuntia kirkkoneuvoston alaisuuteen. Johtokunnan tehtävät määrätään kirkkovaltuuston hyväksymässä hallintosäännössä. Laajennetun Muhoksen seurakunnan kirkkovaltuusto on asettanut Utajärven ja Vaalan alueseurakuntiin johtokunnat toimikaudeksi 2025–2026 (KV 6.11.2024, 10 §)

Muhoksen seurakunnan hallintosäännön mukaan (6 §) Utajärven alueseurakunnan johtokuntaan kuuluu puheenjohtaja ja 6 muuta jäsentä. Valituilla jäsenillä on henkilökohtaiset varajäsenet. Johtokunnan puheenjohtajana toimii virkansa puolesta alueseurakunnan toimintaa johtava pappi. Johtokunta valitsee keskuudestaan varapuheenjohtajan toimikaudekseen. 

Hallintosäännön mukaan (15 §) johtokunnan kutsuu koolle puheenjohtaja tai hänen estyneenä ollessaan varapuheenjohtaja. Tämän kokouksen kokouskutsu on toimitettu johtokunnan jäsenille 12.2.2026. 

Kirkkolain mukaan (KL 10:15 §) johtokunta on päätösvaltainen, kun enemmän kuin puolet jäsenistä on saapuvilla. Läsnä olevaksi katsotaan myös toimielimen jäsen, joka osallistuu kokoukseen sähköisesti.

Kirkkojärjestyksen mukaan (KJ 3:37 §) johtokunnan kokouksessa läsnäolo- ja puheoikeus on kirkkoneuvoston puheenjohtajalla ja kirkkoneuvoston siihen tehtävään valitsemalla jäsenellä. Kokouksen päätöksellä siinä voi olla läsnä muukin henkilö.

Esitys (pj):
Todetaan kokous lailliseksi ja päätösvaltaiseksi. Samalla todetaan, että kokoukseen on kutsuttu kaikki Utajärven alueseurakunnan työntekijät.

Päätös:
Hyväksyttiin.

14 §
Pöytäkirjan pitäjän valinta
Hallintosäännön mukaan (15 §) kokouksen pöytäkirjaa pitää johtokunnan tähän tehtävään valitsema sihteeri. Pöytäkirjan pitämisestä ja sisällöstä vastaa puheenjohtaja (44 §).

Esitys (pj):
Pöytäkirjan pitäjänä johtokunnan kokouksissa toimikaudella 2025–2026 toimii vuorollaan joku alueseurakunnan työntekijöistä. Valitaan pöytäkirjan pitäjä.

Päätös:
Hyväksyttiin.
Pöytäkirjanpitäjäksi valittiin hallintosihteeri Kaisu Bäckman.

15 §
Pöytäkirjan tarkastajien valinta
Hallintosäännön mukaan (47 §) kokouksen pöytäkirjan tarkastaa kaksi kullakin kerralla tähän tehtävään valittua johtokunnan jäsentä, jollei johtokunta jonkin asian kohdalla toisin päätä.

Esitys (pj):
Valitaan kaksi pöytäkirjan tarkastajaa. 

Päätös: 
Hyväksyttiin.
Pöytäkirjantarkastajiksi valittiin: Maija Liisa Väänänen ja Asko Merilä.

16 §
Pöytäkirjan nähtävillä olosta päättäminen
Kirkkolain 10. luvun 23 §:n mukaan pöytäkirja sellaisesta toimielimen tai viranhaltijan päätöksestä, josta seurakunnan jäsen saa tehdä oikaisuvaatimuksen tai valituksen, on pidettävä siihen liitettyine oikaisuvaatimusohjeineen tai valitusosoituksineen tarkistamisen jälkeen yleisesti nähtävänä yleisessä tietoverkossa, jollei salassapitoa koskevista säännöksistä muuta johdu. Jos asia on kokonaan salassa pidettävä, pöytäkirjassa julkaistaan ainoastaan maininta salassa pidettävän asian käsittelystä.  Pöytäkirjassa tai viranhaltijapäätöksessä julkaistaan ainoastaan tiedonsaannin kannalta välttämättömät henkilötiedot. Pöytäkirjan sisältämät henkilötiedot on poistettava tietoverkosta oikaisuvaatimus- tai valitusajan päättyessä.

Esitys (pj):
Johtokunnan kokouksen tarkastettu pöytäkirja oikaisuvaatimusohjeineen on yleisesti nähtävänä kirkkoherranvirastossa ja seurakunnan verkkosivuilla 3-17.3.2026. Kirkkoherranvirasto on avoinna tiistaina ja torstaina klo 9–12. 

Päätös:
Hyväksyttiin.

17 §
Työjärjestyksen hyväksyminen

Esitys (pj):
Johtokunta hyväksyy kokouskutsun mukaisen työjärjestyksen.

Päätös:
Hyväksyttiin. 
Pöytäkirjaan lisätään lausunto seurakuntasihteerin tehtävän täyttämisestä.
18 §
Lausunnon antaminen seurakuntasihteerin tehtävän täyttämisestä
Muhoksen seurakunnan hallintosäännön (10 §) mukaan alueseurakunnan johtokunnan tehtävänä on antaa kirkkoneuvostolle lausunto valittaessa alueen työtä johtavaa kappalaista sekä muita alueella seurakuntatyössä toimivia viranhaltijoita ja työntekijöitä.

Seurakuntasihteerin tehtävä on ollut haettavana 29.1.-27.2.2026 välisen ajan. Avoimesta työpaikasta on ilmoitettu Rauhan Tervehdyksessä, Tervareitissä, Muhoksen seurakunnan nettisivuilla os. www. muhoksenseurakunta.fi sekä seurakunnan Facebook-sivuilla. 

”SEURAKUNTASIHTEERI. 
Muhoksen seurakunta on noin 10 600 jäsenen seurakunta, johon kuuluvat Muhoksen, Utajärven ja Vaalan alueet. Työntekijöitä on yhteensä 32 henkilöä. 
Muhokselle valmistuu tänä vuonna uusi seurakuntakoti. 

Seurakunta hakee työsopimussuhteista, kokoaikaista 
SEURAKUNTASIHTEERIÄ. Toimipaikkoina ovat tällä hetkellä Muhoksen 
kirkkoherranvirasto (kolme päivää viikossa) ja Utajärven toimipiste (kaksi päivää 
viikossa). 

Työhön kuuluu monipuolista asiakaspalvelua, viestintää ja muita työnantajan 
määräämiä tehtäviä. Arvostamme hyviä sosiaalisia taitoja, sopivaa koulutusta ja 
työkokemusta. Tehtävän hoitaminen edellyttää auton käyttöä. 

Peruspalkka on KirVESTESin vaativuusryhmän 402 mukainen (2 434,28 eur). 
Tehtävässä noudatetaan kuuden kuukauden koeaikaa. Valitun pitää toimittaa hyväksyttävä lääkärintodistus. Työ alkaa viimeistään 1.6.2026 tai sopimuksen 
mukaan. 

Lisätietoja antavat kirkkoherra Vesa-Tapio Palokangas p. 040 162 0410 ja talouspäällikkö Maria Satalahti p. 040 485 5102. 

Hakemukset osoitetaan Muhoksen seurakunnan kirkkoneuvostolle ja pitää olla 
perillä 27.2.2026 klo 12 mennessä. Hakemuksen voi lähettää sähköpostilla vesa.palokangas@evl.fi tai osoitteella Muhoksen seurakunta/Vesa Palokangas, 
Kirkkotie 1 A, 91500 Muhos.”

Utajärvellä seurakuntasihteerin rooli alueseurakunnan toiminnan kannalta on ollut tärkeä. Seurakuntasihteeri on vastannut monista alueseurakunnan juoksevista asioista koskien esimerkiksi hautaustoimea, viestintää ja tilavarauksia. Uudelta seurakuntasihteeriltä onkin syytä odottaa esimerkiksi hyviä organisointi- ja työyhteisötaitoja. Toimenkuva on ollut laaja ja sen omaksuminen vaatii myös kykyä oppia uutta. Sen lisäksi on tärkeää huomioida, että seurakuntasihteeri esimerkiksi kohtaa läheisensä menettäneet omaiset ensimmäisenä seurakunnan työntekijänä. Sen tähden työpaikkailmoituksessakin mainitut sosiaaliset taidot ovat tehtävässä erityisen tärkeät.

Johtokunnalla on tässä vaiheessa käytettävissään hakijoiden hakemukset. Niiden pohjalta voidaan arvioida lähinnä hakijoiden työkokemusta ja niiden kautta tulevia valmiuksia hoitaa tehtävää. Sosiaalisten taitojen arvioinnissa ratkaiseva merkitys on hakijoiden haastatteluilla.

Esitys (pj):
Johtokunta antaa kirkkoneuvostolle lausunnon seurakuntasihteerin valinnasta. Lisäksi johtokunta valtuuttaa aluekappalaisen toimimaan johtokunnan edustajana hakijoiden haastattelussa.

Päätös:
Johtokunta antaa kirkkoneuvostolle hakijoista seuraavan lausunnon:

Johtokunta pitää kaikkia sille esiteltyjä hakijoita hyvin soveltuvana tehtävään. Hakemuksien perusteella johtokunta näkee kuitenkin Anita Markkolan soveltuvan tehtävään parhaiten. Markkola tuo hakemuksessaan ilmi juuri niitä ominaisuuksia, joita tehtävässä vaaditaan: kykyä hallita laajoja kokonaisuuksia, järjestelmällisyyttä sekä asiakaspalvelu- ja työyhteisötaitoja. Hän tuo esiin olevansa helposti lähestyttävä ja kuunteleva, mistä on hyötyä esimerkiksi omaisten kohtaamisessa. Moni johtokunnan jäsen tuntee Markkolan hänen tämänhetkisen työnsä kautta ja voi suositella tätä lämpimästi etenkin hänen organisointikykyjensä ja sosiaalisten taitojensa puolesta. Lisäksi Markkolan ansiona voi nähdä työkokemuksen kautta kertyneen hyvän englannin kielen taidon, josta voi olla hyötyä Muhoksen ja Utajärven kansainvälistyvässä toimintaympäristössä. Myös Markkolan koulutus ja työkokemus kestävät vertailun muihin hakijoihin.

Lisäksi johtokunta valtuuttaa aluekappalaisen toimimaan johtokunnan edustajana hakijoiden haastattelussa.

19 §
Alueseurakunnan johtokunnan toimintakertomus
Muhoksen seurakunnan hallintosäännön (10 §) mukaan alueseurakunnan johtokunnan tehtävänä on antaa kirkkoneuvostolle vuosittain sen määräämään ajankohtaan mennessä kertomus edellisen vuoden toiminnastaan ja määrärahan käytöstä.

Tälle vuodelle saatujen ohjeiden mukaan toimintakertomus sisältää taulukon, jossa arvioidaan toimintasuunnitelmassa asetettujen tavoitteiden toteutumista. Aluejohtokunnan toimintakertomuksen on toivottu sisältävän lisäksi lyhyen sanallisen kuvauksen siitä, miten toiminta on lähtenyt alkuun.

Aluekappalaisen valmistelema toimintakertomus on toimitettu esityslistan mukana. 

Esitys (pj):
Johtokunta täydentää toimintakertomusta tarvittavilta osin ja antaa toimintakertomuksen kirkkoneuvostolle.

Päätös:
Hyväksyttiin esityksen mukaisesti.

20 § 
Testamenttilahjoitusvarojen käyttö
Utajärvellä asuneet Vappu ja Martti Holappa ovat 19.4.2021 allekirjoittamallaan testamentilla ilmoittaneet luovuttavansa omaisuuttaan Utajärven seurakunnalle (nykyiselle Utajärven alueseurakunnalle) ennen kaikkea Sangin ja Juorkunan hautausmaiden ylläpitoon ja kunnostustöihin. Vappu Holappa on kuollut 18.11.2023 ja Martti Holappa 1.12.2024. Perunkirjoitus on pidetty 17.2.2025. Hallintosihteeri Kaisu Bäckman on toiminut pesänilmoittajana. Kaisu Bäckmanin lisäksi Utajärven alueseurakunnan puolesta perunkirjoitukseen osallistui aluekappalainen Heikki Nissinen. Perukirjaa täydennettiin 27.2.2025. 

Muhoksen seurakunnan hallintosäännön (10 §) mukaan alueseurakunnan johtokunta päättää seurakunnalle kyseistä osa-aluetta varten lahjoitetun tai testamentilla annetun taikka lahjoitusvaroin hankitun sekä sellaisen omaisuuden sijaan tulleen omaisuuden ja sen tuoton käytöstä.

Johtokunta on kokouksessaan 5.1.2026 hyväksynyt 95000 euron ostotarjouksen kiinteistöstä 889-407-0002-0201 eli vuonna 1998 valmistuneesta kirkonkylällä Oravatiellä olevasta 165 m2 omakotitalosta, joka kuului testamenttivaroihin. Hallintosihteeri Kaisu Bäckman ja Utajärven alueseurakunnan aluekappalainen Mikko Estama valtuutettiin allekirjoittamaan kauppakirja ja kaupantekoon liittyvät muut asiakirjat. Kaupanteko on sovittu Oulun Osuuspankkiin pe 27.2. Lisäksi hallintosihteeri on käynnistänyt toimenpiteet testamenttivaroihin kuuluvan sähkömopon myymiseksi.

Hallintosäännön mukaan johtokunta päättää testamenttivarojen käytöstä. Näin ollen esimerkiksi sähkömopon myyminen vaatisi periaatteessa johtokunnan päätöksen. Onkin tarpeen keskustella siitä, haluaako johtokunta esimerkiksi antaa hallintosihteerille valtuudet hoitaa varoihin liittyviä vähäisiä kauppoja ja muita toimenpiteitä.

Esitys (pj):
Johtokunta merkitsee kiinteistökaupan tilanteen tiedoksi ja keskustelee testamenttivarojen hoitamisen käytännöistä.

Päätös:
Merkittiin tiedoksi. 
Johtokunta keskusteli asiasta. Tehdään päätös seuraavassa kokouksessa.

21 §
Alueseurakunnan määrärahojen ja osallistuvan budjetin määrärahan käyttö
Muhoksen seurakunnan hallintosäännön (10 §) mukaan alueseurakunnan johtokunnan tehtävänä on päättää talousarviossa sille osoitettujen varojen käytöstä. Kuluvalle toimintavuodelle 2026 on varattu aluejohtokunnan käyttöön 10 000 euron toimintamääräraha. Lisäksi osallistavan budjetin määrärahaan on varattu 2000 euroa. 

Aiemmissa keskusteluissa ja kyselyissä on käynyt ilmi toive etenkin seurakuntatalon pihan kehittämisestä. Myös hautausmaille on toivottu hankintoja. Tätä varten on pyydetty kiinteistötyöryhmää suunnittelemaan kiinteistöjen kehittämistä. Lisäksi keväällä on päätetty pitää aluejohtokunnan ja kiinteistötyöryhmän katselmointikierros Sangin ja Juorkunan hautausmailla, jossa kartoitetaan hautausmaiden kunnostustarpeet ja mahdolliset hankinnat. Yksittäisinä hankintoina on tullut esiin kevyet kärryt hautausmaille, vauvakeinu ja uusia työkaluja kiinteistöjen kunnossapitoon. 

Kiinteistöjä koskevien päätösten olisi hyvä odottaa vielä kevättä ja kiinteistötyöryhmän kokoontumista. Tässä vaiheessa johtokunnan olisi kuitenkin mahdollista todeta periaatteita, joiden mukaan varojen käyttöä suunnataan tänä vuonna. 

Esitys (pj):
Johtokunta toteaa, että määrärahoja käytetään vuonna 2026 erityisesti kiinteistöjen ympäristöjen kehittämiseen. Kehittämistä suunnitellaan tarkemmin kevään aikana. Lisäksi johtokunta antaa tässä vaiheessa työntekijöille valtuudet tehdä mahdollisia tarpeellisia pienhankintoja 2.000 euron määrällä.

Päätös:
Hyväksyttiin.

22 §
Alueseurakunnan toiminnan ja talouden tilannekatsaus sekä kevätkauden toiminnan suunnittelu
Muhoksen seurakunnan hallintosäännön (10 §) mukaan alueseurakunnan johtokunnan tehtävänä on suunnitella ja kehittää seurakunnan hengellistä työtä alueellaan.

Esitys (pj):
Johtokunta saa alueseurakunnan toiminnan ja talouden tilannekatsauksen. Johtokunta suunnittelee kevät- ja kesäkautta 2026.

Päätös:
Diakonissa Heidi Laitinen esitteli tämän kevään toimintaa.

23 §
Johtokunnan tulevat kokoontumiset
Johtokunnan on syytä kokoontua toukokuussa ainakin valmistelemaan kolehtisuunnitelma ja suunnittelemaan kiinteistöjen kehittämistä. Lisäksi muitakin asioita on paljon, joten kokous myös maalis-huhtikuussa olisi tarpeen. Syksyllä olisi mahdollista pitää myös laajempi vuoden 2027 toiminnan suunnittelupäivä yhdessä johtokunnan ja työntekijöiden kesken.

Esitys (pj):
Johtokunta merkitsee aikataulun tiedoksi ja keskustelee toukokuun kokouksen ja kiinteistökatselmuksen ajankohdasta sekä mahdollisuudesta pitää suunnittelupäivä syksyllä.

Päätös:
Johtokunta merkitsi aikataulun tiedoksi.
Kiinteistökatselmuksen ajankohdaksi sovittiin keskiviikko 20.5.2026 klo 12.00 alkaen ja suunnittelupäivään syksyllä suhtauduttiin positiivisesti. 

24 §
Muut mahdolliset asiat 
21.5.2026 on suunniteltu kylvön siunaamista, mutta samana päivänä on myös Kunnon mummola -tilaisuus klo 14–16.

Museo- ja tiekirkkoinfo pidetään keväällä.

Panhuilukonserttia on tiedusteltu. Kanttori Anna-Mari ottaa selvää saako yhteistyökumppaneiksi esim. Osuuspankin tai Utajärven kunnan. 

Aluejohtokunnan budjetista voidaan siirtää perheiden vapputapahtumalle 300 €.

Juorkunan hautausmaan liikennejärjestelyiden parantamista toivottiin, seurakuntamestari ottaa asian hoitaakseen.

25 §
Ilmoitusasiat
Aluekappalaisen virkaanasettaminen su 3.5. messussa ja sen jälkeen juhla seurakuntatalolla. Johtokunnan jäsenet ovat erityisen tervetulleita osallistumaan.

26 §
Muutoksenhaku
Päätettiin antaa oikaisuvaatimusohjeet pöytäkirjan liitteeksi.

27 §
Kokouksen päätös
Puheenjohtaja päätti kokouksen klo 19.20.


